text: "Dame," ce dist Meniadus, 
   "Soutieument nous a deceüs 
   Cele femme, qui se faisoit 
   Fors dou sens, mais pas ne l'estoit ; 
   Ains nous le faisoit entendant 
   Pour ce qu'ele n'avoit talant 
   K'autres l'eüst que cil qui l'a. 
   Très loiaument ouvré en a 
   Et sagement, ce m'est avis. 
   Meniadus li Rois Chaitis 
   Aurai à non tout mon vivant. 
   C'est mes drois nons, de ce me vant ;
   Car je l'ai par droit desservi 
   C'onques si chaitif roi ne vi 
   Com je sui, se Diex me consaut. 
   Et cil a sailli noble saut 
   Qui enporte ce dont j'estoie 
   Saisis, et que je tant amoie. 
   Or saije bien certainement 
   Que ce fu Crompars vraiement 
   Qui en ce pays l'amena 
   Selonc ce que cis dit nous a. 
   Dame, ihit il, bien vous disoie, 
   Mais estre creüs n'en povoie, 
   Que cele ert de bon lieu venue 
   Dont faire vouloie ma drue ; 
   Ne ce ne porroit jamais estre 
   Que pucele de si bel estre 
   Que cele damoisele estoit,
   Venist fors de bon lieu par droit. 
   Moult me merveille durement
   PageV02P147
   Que mareheänt ou autre gent 
   Qui par ici sont trespassant, 
   Dont par an en i passe tant, 
   Ne m'en dirent onques riens née. 
   C'est par ma dure destinée 
   C'onques nouveles n'en oy 
   De nului qui passast par ci. 
   Jamais ne quier oïr nouveles 
   En mon vivant, laides ne beles , 
   Et j'en quit dès ore en avant 
   Ceaus qui par ci seront passant ; 
   Car jamais oïr ne porroie 
   Nouvele dont j'eüsse joie 
   Ne je n'en quier mais nule oïr ; 
   Mais, se la mors vouloit venir 
   Et me preïst tout maintenant, 
   N'est riens que je vousisse tant.
   Ma vie et moi tous jours harrai ; 
   Car par raison desservi ai 
   Que jamais ne me doie amer. 
   Noiez vorroie estre en la mer. 
   À pou s'en faut que ne me noie, 
   Ou que je ma loi ne renoie, 
   Quant fui à si dure heure nés."
   #|
   Pinchonnès vit que tormentés 
   Fu li rois et cil qui là sont. 
   Les nouveles partout s'en vont 
   Que la damoisele est garie 
   Qui de son sens ert marvoiie, 
   Et li maistres l'en ot portée, 
   Qui de son mal l'ot delivrée, 
   Avoeques lui seur le cheval. 
   Grant merveille amont et aval
   PageV02P148
   Orent partout quant ont seü 
   Qui cele damoisele fu 
   Et comment esploitié avoit. 
   Chascuns partout s'esmerveilloit 
   Et de li et de son afaire. 
   Se tout vous vouloie retraire 
   Kan que chaseuns disoit partout. 
   Sachiez que g'i metroie moult 
   Ains que le vous eüsse dit. 
  